《汉州塔二首》
宋代·郭印

万象森罗眼底明，倚天高处喜重经。
逶迤江练秋逾白，峢崺山屏晚更青。
望尽平原烟冉冉，愁深古塞雨冥冥。
踌躇欲看千灯后，手拨浮云正极星。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。